VEJLEDNING

PERSONOPLYSNINGER   
OG BEHANDLING HERAF

**Personoplysninger:**

Personoplysninger, der er omfattet af Databeskyttelsesforordningen, er i forordningen defineret som:

*”enhver form for information om en identificeret eller identificerbar fysisk person”*

Det er således alle typer af oplysninger, der kan bruges til at identificere en fysisk person.

Der er tale om en personoplysning, uanset om oplysningen referer til noget objektivt om en fysisk person, eller om den refererer til mere subjektive ting om personen.

Personoplysninger er ikke kun oplysninger i tekst-form. Oplysninger i form af billeder, film eller biologisk materiale kan også være personoplysninger, hvis disse kan identificere en fysisk person.

En personoplysning er derved et meget bredt begreb, og definitionen kan strækkes langt. I forordningen er der alene sat den begrænsning, at hvis man skal bruge ekstraordinært store udgifter eller lang tid på at identificere en fysisk person ud fra en bestemt oplysning, så vil oplysningen ikke betragtes som identificerbar, og oplysningen vurderes derved til ikke at være en personoplysning.

Anonymiserede oplysninger er ikke personoplysninger efter forordningens forstand, hvis disse ikke er identificerbare. Hvis der rent teknologisk er mulighed for re-identifikation af anonymiserede oplysninger, vil der være tale om identificerbare oplysninger, og forordningen vil i så fald finde anvendelse.

En personoplysning kan også være erstattet af en kode eller andet. En sådan kode vil stadig være en personoplysning, hvis denne kode kan føres tilbage til den oprindelige personoplysning.

**Typer af personoplysninger:**

Databeskyttelsesforordningen skelner mellem to typer af personoplysninger:

* Almindelige personoplysninger
* Følsomme personoplysninger

Herudover giver forordningen de enkelte medlemslande i EU mulighed for at kunne fastsætte egne regler om:

* Identifikationsnumre (i Danmark CPR-nummer)
* Strafbare forhold

**Følsomme oplysninger:**

Følsomme oplysninger er oplysninger om:

* Race
* Etnisk oprindelse
* Politisk, religiøs eller filosofisk overbevisning
* Fagforeningsmæssige tilhørsforhold
* Genetiske og biometriske data med det entydige formål at identificere en fysisk person
* Helbredsoplysninger
* Oplysninger om seksuelle forhold eller orientering

Det er alene ovenstående oplysninger, som kan betragtes som følsomme oplysninger og dermed kun disse, der er undergivet et strengere hjemmelsgrundlag (læs mere om behandlingsgrundlag i Enkel-GDPRsvejledning *”Behandlingsgrundlag*” i step 3).

**Almindelige personoplysninger:**

Alle oplysninger der identificerer en fysisk person, og som ikke er oplysninger omfattet af **følsomme forhold**, **identifikationsnumre** eller **strafbare forhold**, er omfattet af begrebet *almindelige personoplysninger.* Dette kan eksempelvis være oplysninger om:

* Navn
* Adresse
* Mail
* Telefonnummer
* Billede
* Nummerplade
* CV
* Stilling
* IP-adresse
* Kreditkortnummer

**Identifikationsnumre:**

Talkombinationer, der kan identificere en fysisk person, er en særlig kategori af personoplysninger. Regler om behandling af disse identifikationsnumre er ikke reguleret i forordningen, men er overladt til de enkelte medlemsstater at fastsætte regler om.

I Danmark er reglerne om CPR-numre behandlet i den danske Databeskyttelseslov.

**Strafbare forhold:**

En anden særlig kategori af personoplysninger er oplysninger om strafbare forhold begået af en person – eksempelvis straffeattester. Personoplysninger er alene omfattet af denne kategori, hvis det ud fra oplysningen kan udledes, at den fysiske person, oplysningerne omhandler, har begået et strafbart forhold. Regler om disse oplysninger er ikke fastsat i forordningen, men er overladt til de enkelte medlemslande at fastsætte regler for.

**”Behandling” af personoplysninger:**

Forordningen gælder først i de tilfælde, hvor der sker en ”behandling” af personoplysninger. Behandling omfatter enhver aktivitet eller række af aktiviteter, hvor personoplysninger eller en samling af personoplysninger gøres til genstand for elektronisk behandling, eller behandling i et register.

Med **elektronisk behandling** menes elektronisk eller digital databehandling – eksempelvis IT-systemer, regneark, e-mail, kalender, kontaktregister.

Med **behandling i et register** menes behandling af personoplysninger, der er eller vil blive struktureret på en måde, så de er søgbare og kan lokaliseres – eksempelvis oversigter, personalemapper, ringbind, journaler, kontaktregistre, telefonbog.

Behandling i forordningens forstand kan eksempelvis være:

* Indsamling
* Registrering
* Brug
* Videregivelse
* Tekstbehandling
* Opbevaring
* Sletning
* Samkøring
* Systematisering
* Skærmdeling

Forordningen finder ikke anvendelse i forbindelse med myndigheders behandling af personoplysninger, inden for det strafferetlige område.

Herudover er der flere andre områder, der udtrykkeligt undtages fra at være omfattet af forordningen. Dette gælder blandt andet persondatabehandling med henblik på statens sikkerhed.

Ligeledes er privatpersoners behandling af personoplysninger i mange tilfælde undtaget fra forordningen. Det vil sige, at forordningen ikke gælder ved den behandling af personoplysninger, som foretages i forbindelse med rent personlige forhold eller i familiemæssigt øjemed.

**Territorial afgrænsning:**

I Danmark finder forordningen anvendelse, når den dataansvarlige myndighed, virksomhed eller organisation er etableret i Danmark og behandler personoplysninger inden for EU’s område.