VEJLEDNING

GOD DATABEHANDLINGSSKIK

**God databehandlingsskik:**

Begrebet ”god databehandlingsskik” er en række overordnede principper, der altid skal overholdes, når der behandles personoplysninger.

At overholde god databehandlingsskik er ikke i sig selv et tilstrækkeligt behandlingsgrundlag (læs mere om behandlingsgrundlag i vejledningen om *”Behandlingsgrundlag”* i step 3) til at behandle personoplysninger, men hvis man har et behandlingsgrundlag, og dermed lovligt behandler personoplysninger, er det også et krav i forordningen, at man til enhver tid opfylder reglerne om god databehandlingsskik.

De grundlæggende principper om god databehandlingsskik er:

* Lovlighed, rimelighed og gennemsigtighed
* Formålsbegrænsning
* Dataminimering
* Rigtighed
* Opbevaringsbegrænsning
* Integritet og fortrolighed

Det kræver en udtrykkelig hjemmel i forordningen at fravige disse ovenstående principper. Det vil sige, at principperne kun kan fraviges, hvis det står angivet i forordningen.

**Lovlighed, rimelighed og gennemsigtighed:**

Al databehandling skal være lovlig. Det vil sige, at alle kravene for behandling af personoplysninger i databeskyttelsesforordningen skal være overholdt.

At en behandling skal være lovlig relaterer sig ikke kun til, at behandlingen er lovlig efter forordningens regler, men også at den er lovlig i henhold til øvrig national eller EU-retslig regulering.

Herudover skal databehandlingen være rimelig. Det betyder, at databehandlingen ikke må gå videre, end hvad formålet med behandlingen tilsiger.

Slutteligt skal databehandlingen foregå på en gennemsigtig måde. Hermed menes, at den registrerede skal oplyses om al databehandling, der foregår om den pågældende person. Dette skyldes, at den registrerede skal have mulighed for at overskue den behandling, der finder sted om vedkommende. Under dette gennemsigtighedskrav foreligger samtidig, at kommunikationen til den registrerede skal forekomme i et klart og enkelt sprog. Sproget skal altså være forståeligt for en helt almindelig borger. Sidst men ikke mindst, skal informationen være lettilgængelig for den registrerede.

**Formålsbegrænsning:**

Når der indsamles personoplysninger, skal den dataansvarlige gøre sig klart, hvilke formål oplysningerne indsamles til. Der må ikke indsamles personoplysninger om andet end dét, formålet med indsamlingen tilsiger.

Det skal altså være helt klart, hvorfor personoplysninger indsamles og til hvilke formål. Dette skal ikke blot stå klart for den dataansvarlige, men skal også formidles til den registrerede, så denne er helt klar over hvilke formål personoplysningerne indsamles til.

Herudover gælder et formålsbestemthedsprincip. Dette indebærer, at indsamlede oplysninger ikke på et senere tidspunkt må anvendes med henblik på formål, der ikke er forenelige med det oprindelige formål, hvortil oplysningen blev indsamlet. Dette skyldes, at den registrerede skal kunne forudse hvilken behandling, oplysningerne om vedkommende bruges til. Der gælder altså et forbud mod at ”genbruge” personoplysninger til et formål, der er uforeneligt med det oprindelige.

**Dataminimering:**

Mængden af data skal begrænses til det mindst mulige grundlag for at opnå formålet. I dette krav ligger, at der kun må behandles oplysninger, hvis det er nødvendigt for at opnå formålet, som oplysningerne er indsamlet til. Hertil gælder, efter princippet om dataminering, at der ikke må indsamles flere oplysninger end hvad der brug for, for at kunne opfylde formålet.

Den dataansvarlige forpligtiges yderligere til altid at vurdere, om en realisering af formålet nødvendiggør behandling af personoplysninger. Således skal det altid overvejes, om en behandling er absolut nødvendig, eller om formålet kan opnås på anden vis, som ikke inkluderer behandling af personoplysninger.

Efter datamineringsprincippet skal en personoplysning ligeledes fjernes, når denne ikke længere bruges til at opfylde formålet.

**Rigtighed:**

Alle personoplysninger, der behandles, skal være rigtige og ajourførte.

Hvis de behandlede personoplysninger er urigtige, skal de som udgangspunkt slettes og berigtiges. Hvis en oplysning ikke er korrekt, skal den dataansvarlige tage ”rimelige skridt” for at korrigere oplysningen. Det må dog antages, at et ressourcemæssigt hensyn kan have betydeligt vægt som modstykke til dette krav. Dataansvarlige kan dermed i praksis med rimelige mellemrum foretage kontrol af personoplysningernes rigtighed. Kravet medfører altså ikke, at der dagligt skal foretages en ajourføring af personoplysningerne.

Den dataansvarlige er forpligtiget til at reagere, hvis det står klart, at en personoplysning ikke er korrekt eller ajourført. Opfyldelse af dette krav kan dog ske på andre måder end ved sletning eller berigtigelse. En ikke-ajourført oplysning kan dermed godt bevares, hvis den f.eks. markeres på en sådan måde, at den ikke aktivt bliver behandlet.

**Opbevaringsbegrænsning:**

Hvis der ikke længere er et formål med at opbevare oplysninger, skal de enten anonymiseres eller slettes. Dette princip fastsætter, at personoplysninger ikke må bevares i længere tid end det er nødvendigt i forhold til formålet med behandlingen.

Der er ikke i forordningen fastsat bestemte tidsbegrænsninger for, hvor længe man må opbevare personoplysningerne. Derfor forudsættes det, at den dataansvarlige selv fastsætter frister for sletning, som stemmer overens med behandlingsformålet og karakteren af oplysningerne. Sådanne tidsfrister skal meddeles den registrerede ved indsamlingen af oplysningerne.

**Integritet og fortrolighed:**

Slutteligt skal alle personoplysninger, der behandles, beskyttes mod uautoriseret eller ulovlig behandling. Herudover skal det sikres, at personoplysninger ikke går tabt eller bliver beskadiget.

Se yderligere information om sikker opbevaring i Enkel-GDPRs Vejledning om ”*Tekniske og organisatoriske sikkerhedsforanstaltninger*” i step 8.