VEJLEDNING

BEHANDLINGSGRUNDLAG

**Behandlingsgrundlag:**

Behandlingsgrundlag, eller behandlingshjemmel, er en betegnelse for, hvornår man må behandle personoplysninger.

Hvis man ikke har et behandlingsgrundlag, så er enhver form for behandling af personoplysninger ulovlig.

Nedenfor beskrives en række forskellige behandlingsbetingelser. Hvis blot én af disse betingelser er opfyldt, eksisterer der et behandlingsgrundlag for behandlingen af den pågældende oplysning.

Betingelserne bestemmer, hvornår en myndighed, virksomhed eller organisation har ret til at behandle personoplysninger. Betingelserne vedrører derfor ikke, hvornår man har pligt til at behandle personoplysninger.

En pligt til at behandle personoplysninger kan fremgå af anden national lovgivning eller anden EU-lovgivning. Hvis der fremgår en sådan pligt, vil der også være en ret til at behandle personoplysninger – hvorfor, at de anførte betingelser ikke skal være opfyldte.

**Samtykke:**

Det stærkeste og bedste grundlag for behandling af personoplysninger er et samtykke. Hvis den registrerede giver sit samtykke til behandling af vedkommendes personoplysninger, er dette et tilstrækkeligt grundlag for behandlingen.

**Bemærk,** at der er forskellige regler for samtykke alt efter hvilken type af personoplysninger, der ønskes samtykke til. Læs eventuelt Enkel-GDPRs vejledning om samtykke.

Ulempen ved at bruge samtykke som behandlingsgrundlag er, at et samtykke altid kan tilbagekaldes af den, der har afgivet samtykket. Derfor kan det være en fordel at finde et andet behandlingsgrundlag.

Andre behandlingsgrundlag afhænger imidlertid af hvilken type af personoplysninger, der behandles og hvilken form for behandling, der sker.

**Behandlingsgrundlag ved behandling af almindelige personoplysninger:**

Ved behandling af almindelige personoplysninger kan behandlingsgrundlaget (udover samtykke) være ét af følgende grundlag:

* Behandlingen er nødvendig af hensyn til opfyldelse af en kontrakt, som den registrerede er part i
* Behandlingen er nødvendig for at overholde en retlig forpligtelse, som påhviler den dataansvarlige
* Behandlingen er nødvendig for at beskytte datasubjektets vitale interesser
* Behandling er nødvendig af hensyn til en opgave i samfundets interesse eller offentlig myndighedsudøvelse, som er pålagt den dataansvarlige
* Behandlingen er nødvendig for, at den dataansvarlige eller den tredjemand, som oplysningerne videregives til, kan forfølge en legitim interesse, og hensynet til den registrerede (datasubjektet) overstiger ikke denne interesse

Kontrakt:

Behandling af almindelige personoplysninger kan ske, hvis det er nødvendigt for at opfylde en kontrakt (med den registrerede), eller behandlingen sker i forbindelse med tilvejebringelsen af en sådan kontrakt.

En behandling, der hviler på ovenstående behandlingsgrundlag, er baseret på en handling fra den registreredes side. Det vil sige, at den registrerede impliceret skal være i kontraktforholdet, før kontrakten kan udgøre et behandlingsgrundlag.

Dette betyder med andre ord, at en kontrakt ikke kan danne grundlag for persondatabehandling, hvis den pågældende ikke direkte er kontraktspart – dette gælder også selvom kontrakten indgås i den registreredes interesse. I et sådant tilfælde må et særskilt samtykke til behandlingen indhentes.

Retlig forpligtigelse:

En retlig forpligtigelse for den dataansvarlige kan ligeledes være et grundlag for behandling af personoplysninger.

Dette har særligt betydning i det offentlige. Den retlige forpligtigelse er grundlag for persondatabehandling i alle de tilfælde, hvor den registrerede har en rettighed, der modsvares af en offentlig forpligtigelse. Derved udgør dette behandlingsgrundlag en vidtgående mulighed for behandling af personoplysninger uden samtykke. Dette kan eksempelvis være det offentliges behandling af CPR-nummer i sygehusvæsnet, eller behandling af bankoplysninger i SKAT.

Forpligtigelsen skal udspringe fra en anerkendt fastsat retskilde, før forpligtigelsen kan danne grundlag for persondatabehandling. Det vil sige, at en forpligtigelse som udspringer af en privatretlig aftale eller andet ikke kan danne grundlag for persondatabehandlingen.

Vital interesse:

En behandling af personoplysninger kan også ske, hvis dette er nødvendigt for at beskytte den registreredes eller en anden persons vitale interesser.

Behandlingen skal altså være i en andens interesse end den dataansvarliges. Grundlaget er især af betydning i de situationer, hvor den registrerede ikke selv har mulighed for at afgive samtykke pga. f.eks. sygdom.

Hvis behandlingen sker for at beskytte en anden persons vitale interesse, så forudsætter dette grundlag, at der ikke er andre behandlingsgrundlag, der kan udgøre en hjemmel for databehandlingen. En vital interesse kan dermed anses som sekundær i forhold til øvrige behandlingsgrundlag.

Samfundsinteresse, offentlig myndighedsudøvelse:

Behandling af personoplysninger kan ske på grundlag af en opgave i samfundets interesse, eller som følge af en offentlig myndighedsudøvelse, som er pålagt den dataansvarlige.

Om der foreligger en myndighedsudøvelse, vurderes efter de forvaltningsretlige regler. Det skal være helt klart, om den pågældende opgave er nødvendig rent samfundsmæssigt.

Dette grundlag for databehandling har primært betydning for den offentlige forvaltning, men grundlaget er ikke begrænset hertil. I forordningen er der givet de nationale myndigheder mulighed for selv at fastlægge, hvem der kan udføre denne form for behandling.

Interesseafvejning:

Behandling af personoplysninger kan til sidst ske, hvis det er begrundet i den dataansvarliges interesse, og denne interesse kan tillægges større vægt end den registreredes rettigheder. Interessen skal endvidere være en saglig interesse, førend den kan tillægges mere vægt end den registreredes rettigheder.

Hvad den dataansvarliges interesse vedrører, skal den registrerede informeres før behandlingen af oplysningerne påbegynder. Dette følger af oplysningspligten.

Efter forordningen kan direkte markedsføring være en legitim interesse, der vil kunne begrunde behandling ud fra en interesseafvejning mellem hensynet til at kunne lave direkte markedsføring og den registreredes rettigheder/interesser.

Endvidere fremgår det af forordningen, at personoplysninger, der cirkulerer rundt inden for en koncern, er en legitim interesse, der kan begrunde behandlingen af personoplysninger. Der vil altså være mulighed for videregivelse af personoplysninger inden for den samme koncern, hvis en sådan interesse vægtes højere end den registreredes interesser.

Det fremgår også af forordningen, at behandling med henblik på at sikre net- og informationssikkerhed er en legitim interesse.

Dette behandlingsgrundlag kan ikke anvendes af offentlige myndigheder ved udførelsen af deres opgaver.

**Behandlingsgrundlag ved behandling af følsomme personoplysninger:**

Som hovedregel må følsomme personoplysninger ikke behandles overhovedet. Der fastsættes dog i forordningen nogle særlige situationer, hvor behandling af disse oplysninger kan finde sted.

Ved behandling af følsomme personoplysninger kan behandlingsgrundlaget (udover samtykke) været ét af følgende grundlag:

* Behandlingen er nødvendig af hensyn til arbejds-, sundheds- og socialretlige forpligtelser samt specifikke rettigheder med hjemmel i EU-retten, national ret eller kollektiv overenskomst
* Behandlingen er nødvendig for at beskytte datasubjektets vitale interesser, hvis det forekommer umuligt at opnå samtykke herom
* Behandlingen er nødvendig for at et retskrav kan fastlægges, gøres gældende eller forsvares
* Behandlingen er nødvendig af hensyn til væsentlige samfundsinteresser under sikring af grundlæggende rettigheder og interesser

Samtykke

Samtykke til behandling af følsomme oplysninger er et væsentligt mere usikkert behandlingsgrundlag end et samtykke til behandling af almindelige oplysninger. Det vurderes at være langt vanskeligere for den registrerede at overskue konsekvenserne ved afgivelse af et samtykke til behandling af de følsomme oplysninger. Derfor er der i forordningen givet en mulighed for, at enten EU-retten eller national ret kan fastsætte, at samtykke ikke kan være et gyldigt behandlingsgrundlag for bestemte oplysningstyper indenfor de følsomme oplysninger.

Udover dette, svarer samtykke som grundlag for behandling af følsomme oplysninger til, hvad der gælder for samtykke ved behandling af de almindelige oplysninger.

Arbejds-, sundheds- og socialretlige forpligtigelser

Behandling af følsomme oplysninger kan ske, hvis det er nødvendigt af hensyn til arbejdsretlige, sundhedsretlige eller socialretlige forpligtigelser.

Dette grundlag gør det eksempelvis muligt at opretholde det arbejdsretlige bodssystem. Således kan der uden samtykke indberettes deltagere i en ulovlig arbejdskonflikt, så disse kan pålægges boden.

Vital interesse

Behandling af følsomme personoplysninger kan ske, hvis dette er nødvendigt for at værne om den registreredes rettigheder eller en anden persons vitale interesser. Dette gælder dog kun, såfremt den registrerede er afskåret fra selv at afgive samtykke. Det er et krav, at der med sikkerhed er tale om en vital interesse.

Retskrav

Endvidere kan der ske behandling af følsomme personoplysninger, hvis dette er nødvendigt for at fastslå et retskrav, for at gøre et retskrav gældende eller for at forsvare et sådant retskrav.

Dette har betydning for offentlige myndigheder, der behandler følsomme oplysninger, for at fastlægge en borgers position i forhold til lovbestemte rettigheder og pligter.

Det er et krav for benyttelsen af dette grundlag, at retskravet skal følge af en autoritativt fastsat retskilde – derfor kan dette behandlingsgrundlag ikke benyttes som behandlingshjemmel for privatretlige aftaler.

Det er herudover også bestemt, at behandling af følsomme personoplysninger kan ske i domstolens judicielle virksomhed. Persondataretten er derfor ikke i vejen for domstolenes ordinære procesbehandling, som følger af retsplejeloven.

Samfundsmæssig interesse

Behandling af følsomme personoplysninger kan foretages af hensyn til en væsentlig samfundsmæssig interesse. Dette grundlag kan siges at være subsidiært i forhold til de øvrige grundlag, da dette grundlag forudsætter, at ingen af de andre behandlingsgrundlag kan danne grundlag for behandlingen.

Det antages, at dette behandlingsgrundlag får et snævert anvendelsesområde. Det nævnes dog i forordningen, at hensynet til folkesundhed, offentlige myndigheders behandling af følsomme oplysninger af hensyn til at få religiøse samfund til at fungere, samt hensynet til afholdelsen af demokratiske valg, er hensyn, der kan begrunde behandling af følsomme oplysninger efter dette behandlingsgrundlag.

Foreninger

Det er også i forordningen fastsat, at foreninger kan behandle følsomme oplysninger om foreningens medlemmer, hvis foreningen har et sagligt behov for at være i besiddelse af visse oplysninger. Reglen tager overordnet sigte på at fremme den praktiske drift af foreninger og varetage hensynet til foreningsfriheden.

Sådanne oplysninger kan dog alene behandles internt i foreningen og må altså ikke videregives uden gyldigt samtykke.

Selvoffentliggørelse

Forbuddet mod at behandle følsomme personoplysninger gælder ikke for oplysninger, der er offentliggjort af den registrerede selv, og dette skal fremgå klart. Ved ”offentliggørelse” i denne forbindelse forstås, at oplysningerne er gjort tilgængelige for enhver. Det vil sige, at en oplysning som er offentliggjort på et socialt netværk eksempelvis vil være offentlig så snart vedkommende har et stort antal ”venner” eller ”følgere”, der kan se oplysningen. Dette gælder dog kun, hvis det er personen selv, der har offentliggjort oplysningen.

Forskning

Det er særskilt bestemt, at arkivmæssige, forskningsmæssige og statistiske formål kan begrunde, at der sker behandling af følsomme personoplysninger. Dette gælder specielt i forhold til genetiske- og biometriske oplysninger samt helbredsdata.

**Behandlingsgrundlag ved behandling af oplysninger om strafbare forhold:**

Behandling af personoplysninger om strafbare forhold, der foretages af private dataansvarlige, må kun ske på baggrund af samtykke eller skærpet interesseafvejning som behandlingsgrundlag.

Videregivelse af personoplysninger om strafbare forhold må som udgangspunkt kun ske på baggrund af samtykke som behandlingsgrundlag.

**Behandlingsgrundlag ved behandling af oplysninger om CPR-nummer:**

Behandling af CPR-nummer må kun ske på baggrund af ét af følgende behandlingsgrundlag:

* Behandlingen følger af lov eller bestemmelser fastsat i henhold til lov (eksempelvis indberetning til SKAT)
* Den registrerede (datasubjektet) har givet udtrykkeligt samtykke hertil