VEJLEDNING

DATAANSVARLIG OG DATABEHANDLER

**Dataansvarlig eller databehandler:**

Når man behandler personoplysninger, sondres der i Databeskyttelsesforordningen mellem, om man er dataansvarlig eller databehandler.

Det er vigtigt, at man som noget af det første får belyst, om man er dataansvarlig eller databehandler, da kravene til de to roller er forskellige.

Er man i tvivl om, hvorvidt man er dataansvarlig eller databehandler, kan der hentes god hjælp i Datatilsynets vejledning om dataansvarlige og databehandlere her:

<https://www.datatilsynet.dk/media/6560/dataansvarlige-og-databehandlere.pdf>

**Dataansvarlig:**

Databeskyttelsesforordningens artikel 4, nr. 7 belyser, at en dataansvarlig er den *”fysiske eller juridiske person, offentlige myndighed, institution eller andet organ, der alene eller sammen med andre afgør, til hvilket formål og med hvilke hjælpemidler, der må foretages behandling af personoplysninger”*.

Den dataansvarlige er således ansvarlig for sikringen af, at alle reglerne i Databeskyttelsesforordningen overholdes – også selvom den reelle databehandling foregår ved en databehandler.

Forudsætningen for at være dataansvarlig er, at vedkommende har bestemmelsesretten over formålet med behandlingen, og hvorledes behandling foregår. Ligeledes er det en forudsætning, at behandlingen sker i den dataansvarliges interesse.

Dataansvaret kan være hos en enkelt person eller en enkelt enhed, men der kan også være et såkaldt delt dataansvar, således at der foreligger et fælles dataansvar mellem flere personer eller flere enheder (se nedenfor).

**Databehandler:**

En databehandler er efter Databeskyttelsesforordningens artikel 4, nr. 7 beskrevet som den ”fysiske eller juridiske person, offentlige myndighed, institution eller andet organ, der behandler personoplysninger på den dataansvarliges vegne”.

Databehandleren er altså den, som rent faktisk foretager behandlingen af personoplysninger. En databehandler arbejder kun inden for de rammer, som gives og fastlægges af den dataansvarlige. Det vil sige, at databehandleren ikke kan beslutte, hvordan eller til hvilket formål personoplysninger behandles.

Databehandleren eksisterer derfor ikke uden den dataansvarlige.

Som databehandler er det muligt at benytte en underdatabehandler. Dette kræver dog forudgående skriftlig accept fra den dataansvarlige.

Hvis der er oprettet aftale(r) med underdatabehandler(e), skal den dataansvarlige underrettes, hvis der sker tilføjelser til, eller ændringer i forhold til aftalen med underdatabehandleren. Hvis underdatabehandleren ikke opfylder sit ansvar efter Databeskyttelsesforordningen, er den oprindelige databehandler fuldt ansvarlig herfor.

**Databehandleraftale:**

Når behandlingen af personoplysninger overlades fra den dataansvarlige til en databehandler, skal der udarbejdes en databehandleraftale, der sikrer, at reglerne i Databeskyttelsesforordningen overholdes. Der skal i denne databehandleraftale være fastsat nærmere retningslinjer om databehandlerens behandling af personoplysninger.

Det er den dataansvarlige, der er ansvarlig for, at der foreligger en databehandleraftale mellem den dataansvarlige og databehandleren.

Mange store databehandlere (lønsystemer, journalsystemer, hostingløsninger m.v.) har allerede meldt databehandleraftaler ud, som de dataansvarlige blot skal acceptere, for at de er gyldigt indgået.

En databehandleraftale skal indeholde oplysninger om varigheden og genstanden for behandlingen, karakteren af behandlingen, hvilke formål og hvilke typer af personoplysninger behandlingen vedrører. Derudover skal der indgå oplysninger om kategorierne af de registrerede, den dataansvarliges rettigheder og forpligtigelser, og ikke mindst de pligter, som databehandleren har i forhold til udførelsen af opgaven.

**Fælles dataansvar:**

Hvis to eller flere enheder træffer en fælles beslutning om, hvorfor og hvordan personoplysninger skal behandles, forelægger der et fælles dataansvar. Et sådant fælles dataansvar eksisterer, hvis begge parter kan og har ret til at bruge oplysningerne til egne formål. Hvis en behandling kun foretages til den ene parts formål og interesse, foreligger der ikke et fælles dataansvar.

Den interne fordeling af ansvar mellem parterne vil ikke ændre på, at begge parter overfor de registrerede er dataansvarlige og dermed ansvarlige for at Databeskyttelsesforordningen overholdes. Dette betyder også, at de fælles dataansvarlige hæfter solidarisk for eventuel erstatning til den eller de registrerede.